
Pakuotės lapelis: informacija vartotojui

Zirid 50 mg plėvele dengtos tabletės
itoprido hidrochloridas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.


Apie ką rašoma šiame lapelyje?
1.	Kas yra Zirid ir kam jis vartojamas
2.	Kas žinotina prieš vartojant Zirid
3.	Kaip vartoti Zirid
4.	Galimas šalutinis poveikis
5.	Kaip laikyti Zirid
6.	Pakuotės turinys ir kita informacija


1.	Kas yra Zirid ir kam jis vartojamas

Zirid sudėtyje yra veikliosios medžiagos itoprido, kuris stiprina virškinimo trakto motoriką (automatinius skrandžio ir žarnų judesius, būtinus maistui slinkti virškinimo traktu) ir neleidžia pasireikšti pykinimui ir vėmimui. 

Vaistas skirtas skrandžio ištuštinimo sulėtėjimo sukeltiems simptomams, pvz., skrandžio pilnumo ar net skausmingo pakrūtinio (epigastriumo) spaudimo pojūčiui, apetito nebuvimui, rėmeniui, pykinimui ir vėmimui, susijusiems su virškinimo sutrikimu, pasireiškusiu ne dėl opos ar organinės ligos, sukėlusios turinio slinkimo virškinimo traktu pokyčius, gydyti.

Šis vaistas skirtas suaugusiems žmonėms.


2.	Kas žinotina prieš vartojant Zirid

Zirid vartoti negalima:
-	jeigu yra alergija itoprido hidrochloridui arba bet kuriai pagalbinei šio vaisto medžiagai (jos išvardytos 6 skyriuje);
-	jeigu yra būklė, kurios metu skrandžio ištuštinimo pagreitėjimas gali būti kenksmingas, pvz., kraujavimas iš virškinimo trakto, jo mechaninė obstrukcija arba perforacija.

Vaikams ir nėščioms bei kūdikį žindančioms moterims šis vaistas netinka.

Kiti vaistai ir Zirid
Jeigu vartojate ar neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui.
Zirid ir kiti kartu vartojami vaistai gali daryti įtaką vienas kito poveikiui. 

-	Anticholinerginiai preparatai (vaistai, vartojami astmai, lėtinėms plaučių ligoms, viduriavimui ar Parkinsono ligai gydyti bei lygiųjų raumenų, pvz., šlapimo pūslės, spazmams silpninti) silpnina itoprido hidrochlorido poveikį. 
-	Zirid dėl sukeliamo poveikio virškinimo trakto motorikai gali veikti kitų vaistų, ypač tų, kurių terapinis indeksas mažas, bei pailginto atpalaidavimo ir skrandyje neirių preparatų, absorbciją. 
· Kitokios sąveikos (itoprido poveikio kitiems vaistams ar kitų vaistų poveikio itopridui) nepastebėta. 

Zirid vartojimas su maistu ir gėrimais
Zirid reikia gerti prieš valgį.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. Kadangi saugumo duomenų nepakanka, todėl moterims, kurios yra nėščios, žindo kūdikį arba kurioms įtariamas nėštumas, Zirid vartoti negalima, išskyrus tuos atvejus, kai gydymo nauda ženkliai viršija galimą riziką. 
Jeigu kuri nors iš minėtų būklių Jums tinka, pasikalbėkite su savo gydytoju prieš pradėdama vartoti šį vaistą. 

Vairavimas ir mechanizmų valdymas
Nors Zirid poveikio gebėjimui vairuoti ir valdyti mechanizmus nepastebėta, tačiau dėl retais atvejais pasireiškiančio svaigulio, gebėjimo sukaupti dėmesį sutrikimo galimybės atmesti negalima. 

Zirid sudėtyje yra laktozės monohidrato ir natrio 
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. 
Šio vaisto plėvele dengtoje tabletėje yra mažiau kaip 1 mmol (23 mg) natrio, t.y. jis beveik neturi reikšmės.

3.	Kaip vartoti Zirid

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką. 

Vienoje tabletės pusėje yra įspausta vagelė, todėl tabletę galima padalyti į lygias dozes.

Nurykite visą arba padalintą tabletę prieš valgį, užgerdami vandeniu. 

Tikslią dozę ir gydymo trukmę nustatys gydytojas.

Suaugusiesiems
Įprasta dozė yra 1 tabletė 3 kartus per parą, prieš valgį. 
Priklausomai nuo ligos eigos ši dozė gali būti mažinama (pvz., iki pusės tabletės 3 kartus per parą).

Vartojimas vaikams 
Zirid nerekomenduojama vartoti vaikams, nes duomenų apie saugumą nepakanka.

Pacientai, kurių kepenų ar inkstų veikla sutrikusi, bei senyvi žmonės
Jeigu Jūsų kepenų arba inkstų veikla sutrikusi arba esate senyvo amžiaus, Jūsų gydytojas Jus atidžiau stebės. Atsiradus bet kokių šalutinių reakcijų, pasakykite savo gydytojui. Jis gali Jums patarti mažinti dozę arba pertraukti gydymą.

Ką daryti pavartojus per didelę Zirid dozę?
Žmonėms perdozavimo atvejų nepasitaikė. 
Jeigu Jūs ar kitas asmuo išgėrėte per daug Zirid tablečių arba jų per apsirikimą išgėrė vaikas, nedelsdami susisiekite su artimiausios ligoninės skubios medicinos pagalbos skyriumi arba savo gydytoju. 
Įprastinės perdozavimo gydymo priemonės yra skrandžio plovimas ir simptominis gydymas. 

Pamiršus pavartoti Zirid
Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Vaisto vartojimą nutraukite ir nedelsdami susisiekite su savo gydytoju arba vykite į ligoninę, jeigu:
-	pasireiškia rankų, kojų, kulkšnių, veido, lūpų arba ryklės patinimas, kuris gali pasunkinti rijimą ar kvėpavimą. Kartu galimas išbėrimas ir niežulys. 
Tai gali reikšti, kad Jūs patyrėte alerginę reakciją. 

Itoprido hidrochlorido (veiklioji Zirid tablečių medžiaga) vartojimo metu galimas toliau išvardytas šalutinis poveikis.

Nedažnas (gali pasireikšti ne daugiau kaip 1 iš 100 žmonių)
Viduriavimas, pilvo skausmas, vidurių užkietėjimas, seilėtekio padidėjimas, galvos skausmas, miego sutrikimas, svaigulys, nugaros ar krūtinės skausmas, nuovargis, dirglumas, kreatinino ir urėjos kiekio kraujyje padidėjimas, baltųjų kraujo ląstelių kiekio kraujyje sumažėjimas (leukopenija), hormono prolaktino kiekio kraujyje padidėjimas, kuris gali lemti pieno išsiskyrimą ir (arba) pieno liaukų padidėjimą. 

Retas (gali pasireikšti ne daugiau kaip 1 iš 1000 žmonių)
Odos išbėrimas, paraudimas ir niežulys.

Nežinomas (dažnis negali būti apskaičiuotas pagal turimus duomenis)
Kraujo plokštelių kiekio sumažėjimas (jis gali pasireikšti kraujosruvomis (mėlynėmis) arba kraujavimu), drebulys, pykinimas (vimdymo pojūtis), pieno liaukų padidėjimas (ginekomastija), odos pageltimas (gelta), kai kurių fermentų (AST (SGOT), ALT (SGPT), gama gliutamiltransferazės, šarminės fosfatazės ir pigmento bilirubino kiekio kraujyje padidėjimas.

Jeigu ne žindymo laikotarpiu pieno liaukose gaminama ir iš jų išsiskiria pieno (galaktorėja) arba jeigu vyrams padidėja pieno liaukos (ginekomastija), Zirid vartojimą būtina nutraukti ir kreiptis į gydytoją.

Pranešimas apie šalutinį poveikį
[bookmark: _Hlk174378802]Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti Zirid 

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Zirid sudėtis 
-	Veiklioji medžiaga yra itoprido hidrochloridas. Kiekvienoje plėvele dengtoje tabletėje yra 50 mg itoprido hidrochlorido.
-	Pagalbinės medžiagos. Tabletės šerdis: laktozė monohidratas, pregelifikuotas kukurūzų krakmolas, kroskarmeliozės natrio druska, bevandenis koloidinis silicio dioksidas ir magnio stearatas. Tabletės plėvelė: hipromeliozė 2910/5, makrogolis 6000, titano dioksidas, talkas.
 
Zirid išvaizda ir kiekis pakuotėje
Zirid tabletės yra baltos arba balkšvos, apvalios, abipusiai išgaubtos, su vagele vienoje pusėje, dengtos plėvele. Tabletę galima padalyti į lygias dozes. 
Tabletės tiekiamos supakuotos į permatomas PVC/PVDC/aliuminio folijos lizdines plokšteles. Kiekvienoje lizdinėje plokštelėje yra 10,15 arba 20 plėvele dengtų tablečių. 
Išorinė pakuotė  kartono dėžutė. 
Kiekvienoje kartono dėžutėje yra pakuotės lapelis.

Pakuotės dydis
40 plėvele dengtų tablečių 
90 plėvele dengtų tablečių
100 plėvele dengtų tablečių 

Gali būti tiekiamos ne visų dydžių pakuotės.

Registruotojas ir gamintojas
Zentiva, k.s.
U kabelovny 130
Dolní Měcholupy
102 37 Praha 10
Čekija 

Šis vaistas EEE valstybėse narėse registruotas tokiais pavadinimais:
Čekija, Slovakija: Kinito.  
Lenkija, Lietuva: Zirid
Bulgarija: ЗИPИД 

Šis pakuotės lapelis paskutinį kartą peržiūrėtas 2025-02-18.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

